Nafarroako Parlamentuko Mahaiak, 2016ko urriaren 17an egindako bilkuran, Eledunen Batzarrari entzun ondoren, erabaki hau hartu zuen, besteak beste:

1. Izapidetzeko onartzea Nafarroako Alderdi Sozialista parlamentu-taldeak aurkezturiko mozioa, zeinaren bidez Nafarroako Gobernua premiatzen baita hartu beharreko neurriak har ditzan Pitillasko ikastetxe publikoan 2015-2016 ikasturtean irekita zegoen eta 2016-2017 ikasturtean kendu den eskola-unitatea berrezartzeko.

2. Nafarroako Parlamentuko Aldizkari Ofizialean argitara dadin agintzea.

3. Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2016ko urriaren 17an

Lehendakaria: Ainhoa Aznárez Igarza

MOZIOAREN TESTUA

Nafarroako Alderdi Sozialista parlamentu-taldeko eledun María Chivite Navascués andreak, Legebiltzarreko Erregelamenduan ezarritakoaren babesean, honako mozio hau aurkezten du, Osoko Bilkuran eztabaidatzeko. Mozioaren bidez, Nafarroako Gobernua premiatzen da hartu beharreko neurriak har ditzan Pitillasko ikastetxe publikoan 2015-2016 ikasturtean irekita zegoen eta 2016-2017 ikasturtean kendu den eskola-unitatea berrezartzeko.

Pitillasko Haur eta Lehen Hezkuntzako ikastetxe publikoak egoera kezkagarria bizi du. Nafarroako Gobernuko Hezkuntza Departamentua unitate bat kendu du, matrikula 23 ikaslekoa izatetik 19koa izatera jaitsi ostean.

Hori dela-eta, Lehen Hezkuntzako 2. mailatik 6.ra bitarteko 12 ikasle batu behar izan dira. Horrek kaltetu egiten ditu ikasleen ikaskuntza-irakaskuntza prozesuen garapena, eta zailtasunak eragiten ditu eskolak emateari dagokionez, maila oso ezberdinetako haurrek ikasgelak partekatu behar dituztelako, eta horrek nabarmen zailduko du hezkuntza-eskaintza. Iragan ikasturtean, hezkuntza-eskaintza Haur Hezkuntzako unitate batekoa eta Lehen Hezkuntzako bi unitatekoa zen. Bi unitate horietatik bat kentzeak aukera-berdintasunik ez egotea dakar. Nafarroako Parlamentuan iragan urriaren 11n egindako lan bileran, hezkuntza erkidegoak adierazi zuen ikasturte hasierako lehen datuen arabera nabarmen jaitsi zirela matrikulak; izan ere bi ikaslek ikastetxetik alde egin zuten ikasturtea hasita zegoenean. Argi dago pentsatu zutela ez zutela jasotzen beste ikastetxe batzuetako hezkuntza-laguntza bera, frogatuta eta objektibatuta baitago irakasle-taldearen dedikazioa bikaina dela, hain giza baliabide gutxi izanda. Herrian nabarmen hedatu da Nafarroako Gobernuko Hezkuntza Departamentuaren aldetik behar besteko laguntza ez jasotzeagatik matrikula galtzeko beldurra.

Kezka dago, hezkuntza-arloan, landa-eremu askotan, non ikastetxerik gehienak publikoak baitira, ez dagoelako behar adina tresna, beren gain hartzen dituzten ikasleen hezkuntza-premiak konpentsatzeko. Kasu honetan, egoera beste herri batzuetakoa baino are larriagoa da. Hezkuntza publikoa ezinbesteko osagai bat da kohesiozko eredu sozial bat, garapen iraunkorrekoa, eraikitzeko eta norbanako bakoitzak bere bizitza pertsonalaren proiektua gauzatzeko eskubidean laguntzeko.

Landa-eskola aukera gisa hartu behar da pedagogiaren ikuspuntutik, ezen ez arazo gisa. Antolamendu-eredu malguak ahalbidetzen ditu, ikasleen gaitasunak garatzea bultzatzen du, gurasoekiko eta ikasleekiko harremana estuagoa izatea errazten du, erkidegoaren parte-hartzea egiazkoa izatea ahalbidetzen du, eta hurbileko ingurunearekiko interakzio etengabea ezartzen du. Ratioak tratu pertsonalizatuagoa errazten du. Hori oinarrizkoa da irakaskuntzan. Bi faktore daude funtsean landa-eremu bat bizirik mantentzeko: bertan bizitzen gelditzeko prest dauden pertsonak egotea, eta lan- eta produkzio-alternatiba bideragarriak egotea.

Landa-eremuan eta landa-eremutik bizitzeko prest dauden pertsonak bertakoak dira gehienak, herrian hazi diren haur izandako helduak. Han bizi izandako guztiarekiko proportzioaren araberakoa da hazi diren ingurunean gelditzeko desioaren indarra. Landa-eremua sustatzeko jarduketarik garrantzitsuenetako bat da, hortaz, gure azken haurrak gure herrietara lotzen dituen lokarria mantentzea. Hortik abiatuta, lan egin beharko da landa-eremuko bizitza duintzeko, lanbideetan nolabaiteko egonkortasun-bermeak emateko, produkzio-zerbitzutik abiatuta lan-eskaintza dibertsifikatzeko, eta abar. Hartara, landa-bizitza mantentzeko bokazioa eta desioa daukaten gazteak beren herrian bizitzen gelditu ahal izanen dira. Baina proiektu hori ezin da abian jarri bere herria maite duen haurrik gabe. Eta landa-eskolarik gabe ezin da egon bere herria edoskiko eta maitatuko duen haurrik. Landa-eskolak hiltzea da herriko haurrak hiltzea, herriak hiltzea. Norberaren ingurunean eskolatuta egotea da deserrotzea ekiditeko gakoetako bat.

Pitillasko Haur eta Lehen Hezkuntzako ikastetxe publikoan une honetan aplikatzen ari den hezkuntza-politika mantentzen baldin bada, ikastetxe publiko hori desagertzeko bidean egonen da, ekitatearen eta aukera-berdintasunaren aldetiko desoreka dela medio.

Horregatik guztiagatik, Nafarroako Alderdi Sozialista parlamentu-taldeak honako erabaki proposamen hau aurkezten du:

Nafarroako Parlamentuak Nafarroako Gobernuko Hezkuntza Departamentua premiatzen du Legebiltzar honek onetsitako erabakia bete dezan, zeinetan premiatzen baita 2015-2016 ikasturtean zehar irekita egondako eskola unitatea 2016-2017 ikasturtean mantentzera Pitillasko HLHIPan.

Iruñean, 2016ko urriaren 13an

Foru parlamentaria: María Chivite Navascués

